Proprju ftit tal-jiem wara li l-Ministru għall-Intern u s-Sigurtà Nazzjonali Carmelo Abela flimkien mal-Ministru għat-Turiżmu Edward Zammit Lewis niedew il-proġett pilota tal-Pulizija tat-Turiżmu fiż-żoni turistiċi ta' San Ġiljan u Tas-Sliema, il-gazzetta KullĦadd tista' tikkonferma li dan il-proġett diġà qed iħalli effett ferm pożittiv mhux biss fuq it-turisti li jinsabu fostna f'dan l-istaġun, iżda wkoll fuq iċ-ċittadini Maltin infushom li joqogħdu f'dawn l-imsemmija nħawi u dawk li jiffrekwentawhom. Ikkonfermat dan ma' din il-gazzetta s-Surġent Valerie Farrugia, membru fi ħdan il-Korp tal-Pulizija, li kienet waħda minn madwar 40 pulizija oħra, li ngħataw ċertifikat wara taħriġ li rċevew mill-Istitut għall-Istudji Turistiċi (ITS) u taħriġ ieħor fl-Akkademja ta' Kandja fuq ħidma tal-pulizija orjentata lejn it-turisti, ir-reati li jaffettwaw lit-turisti, iż-żamma tal-ordni f'żoni problematiċi u ħiliet fl-ewwel għajnuna. Minkejja li dan il-proġett pilota għadu fil-bidu tiegħu, is-Surġent Farrugia mill-ewwel innotat li mill-esperjenza tagħha s'issa f'dan ix-xogħol "it-turisti ħadu din l-inizjattiva tajjeb ħafna u anki Maltin, speċjalment meta rawna fit-triq, qalulna li huma kuntenti ħafna li qed inservu ta' protezzjoni għat-turisti u anki għalihom." Riżultati u proġetti innovattivi bħal dawn ikomplu jikkonfermaw li l-Gvern preżenti verament għandu għall-qalbu l-Korp tal-Pulizija u qed jagħmel dak kollu possibbli mhux biss biex jonora l-wegħdiet elettorali tiegħu, iżda biex il-pulizija kollha lkoll jħossu d-differenza fix-xogħol tagħhom ta' kuljum. "Vera qiegħda għall-qalbi" Dan il-proġett pilota huwa magħmul minn pulizija mqassma fi gruppi ta' erbgħa f'kull shift. Iż-żona tar-rondi se tinqasam minn Spinola sa Għar id-Dud u minn Tigné Point sal-Pont ta' Manoel Island, inkluża Triq Bisazza. Ix-shifts stipulati għax-xhur tas-sajf, kuljum, se jkunu bejn is-sagħtejn ta' waranofsinhar (2pm) sas-sagħtejn ta' filgħodu (2am). Mitluba tikkummenta fuq kif qed tħossha f'dan l-irwol il-ġdid tagħha, is-Surġent Farrugia sostniet li "vera qiegħda għall-qalbi u n-nies għoġbithom ħafna u jieħdu gost meta tispjegalhom sew l-affarijiet li jixtiequ li jkunu jafu dwarhom." Impressjoni tajba ta' pajjiżna F'dan il-kuntest, hija żiedet tgħid li din hija opportunità kbira għaliha għax se tkun qed tgħinha tiżviluppa aktar il-karattru u l-abbiltà tagħha. "Illum qed naħdem mat-turisiti b'mod dirett u qed inħares lejhom bħala ċittadini varjati li ġew iżuru pajjiżna għax fil-fatt għoġobhom. Mela ejja lkoll flimkien nagħtu impressjoni tajba ta' pajjiżna," qalet b'determinazzjoni s-Surġent Farrugia. Filwaqt li reġgħet tenniet li r-reazzjoni kienet waħda pożittiva ferm mill-pubbliku, is-Surġent Farrugia żiedet tgħid li minħabba l-fatt li hi qiegħda kkonċentrata f'żona partikolari, tħoss li tista' tiddedika aktar ħin lit-turist. Aktar sorveljanza u rondi kontinwi Dan il-proġett huwa mmirat sabiex ikompli jsaħħaħ is-servizz tas-sigurtà, offrut kemm lit-turisti, kif ukoll liċ-ċittadini Maltin u Għawdxin li jżuru dawn iż-żoni turistiċi. Dan hekk kif dawn il-pulizija se jsaħħu s-sorveljanza ta' dawn iż-żoni turistiċi permezz ta' rondi kontinwi, filwaqt li jagħtu pariri siewja lit-turisti fuq prevenzjoni ta' reati sinonimi mat-turiżmu anke fuq livell Ewropew, u joffru assistenza lit-turisti meta jkun meħtieġ, dwar kif isiru rapporti lill-pulizija. Dan kien ikkonfermat ukoll mis-Surġent Farrugia nnifisha hekk kif fissret li parti mix-xogħol tagħha jinvolvi li tassisti fi problemi varji, minn dawk minuri għal dawk li jkunu aktar gravi. "Bħal pereżempju jkun hemm min jistaqsini sempliċiment fejn hi l-ispiżerija jew fejn hu t-telephone boot, imbagħad hemm min jiġi għall-għajnuna aktar urġenti għax ikun intiliflu t-tifel eżempju jew għax tilef il-mobile," qalet is-Surġent Farrugia. Żiedet tgħid li, bħalma hu fid-dmir u d-dover ta' kull pulizija, jekk hi tara li qed isiru ċerti illegalitajiet, hi trid taġixxi skont il-parametri li tagħtiha l-liġi. Entużjażmu li qed jinħass fost il-pulizija stess Mistoqsija dwar l-esperjenza tagħha u ta' sħabha l-pulizija fuq it-taħriġ li lkoll irċevew, is-Surġent Farrugia sostniet li "jien tgħallimt ħafna affarijiet ġodda, u kemm għalija kif ukoll għall-sħabi l-pulizija l-oħra, inħoss li din l-esperjenza kienet ta' interess għalina lkoll, tant li anki meta bdiet tissemma fil-bidu, inħoloq ċertu interess fostna," Fuq it-tip ta' taħriġ li ngħatat, is-Surġent Farrugia fissret kif dan it-taħriġ u t-tagħlim li rċeviet kien vast ħafna tant li ġew koperti għadd ta' suġġetti li għandhom x'jaqsmu mat-turisti u mal-industrija tat-turiżmu, kif ukoll għamlet kors bażiku tal-ewwel għajnuna u dwar il-kunċett ta' community policing, u kif dan għandu jiġi applikat mat-turisti. Fil-fatt, parti mit-taħriġ, kien jinkludi li l-pulizija nfushom jagħmlu preżentazzjoni u taħdita quddiem il-pulizija sħabhom kif ukoll quddiem it-tutur. Preżentazzjoni oħra li għamlet kienet tittratta t-tipi differenti ta' turisti li jiġu jżuru pajjiżna għal raġunijiet differenti, segwita minn riċerka li saret fi gruppi u li mbagħad il-pulizija stess kienu mistiedna jitkellmu fuqhom. Intant, fiż-żmien li ġej, dawn il-pulizija se jingħataw vettura elettronika sabiex ikunu jistgħu jaqdu dmirhom b'aktar effettività u b'kumdità. Fil-fatt, fil-ġranet li ġejjin, se jinħareġ tender għal vetturi ffinanzjati mill-Fondazzjoni għall-Iżvilupp taż-Żoni Turistiċi li taqa' taħt ir-responsabbiltà tal-Ministeru għat-Turiżmu.